Belaukiant Godo
Belaukiant Godo (pranc. En attendant Godo) – Samjuelio Beketo pjesė, dviejų veiksmų tragikomedija, kurioje du veikėjai Vladimiras (Didi) ir Estragonas (Gogo) įsitraukia į įvairiausias diskusijas laukdami Godo, kuris niekada neatvyksta. Reikšmingas absurdo teatro kūrinys. Originalus pjesės tekstas prancūzų kalba rašytas tarp 1948 m. spalio 9 d. ir 1949 m. sausio 29 d. Pjesėje nėra siužeto, konflikto, aiškaus veiksmo, kurie būdingi klasikinei dramaturgijai. Premjera, kurią režisavo Rožeris Blenas, įvyko 1953 m. sausio 5 d. Babilono teatre Paryžiuje. Versijos anglų kalba premjera įvyko Londone 1955 m., lietuvių kalba – 1982 m. 1998–1999 m. Britanijos karališkojo nacionalinio teatro surengtoje apklausoje kūrinys buvo išrinktas „svarbiausia XX a. pjese anglų kalba“. Lietuvoje pjesė išversta ir išleista 1988 m. (vertėjas Antanas Gudelis), 2009 m. perleista. Lietuvoje šį spektaklį yra režisavę Rimas Tuminas, Gintaras Varnas, Paulius Pinigis. „Laukti Godo“ tapo naujadaru, reiškiančiu „laukti veltui“, „beprasmiškai“.